Eg vil òg starte med å seie at eg registrerer at i alle fall statsråd Solheim og underteikna har noko ulik forståing av kva som er velsigning, slik han beskreiv den nye regjeringa. Men det som er mitt oppfølgingsspørsmål, er: Er ikkje det vesentlege å følgje det som har vore norsk utviklingspolitikk, at det er godt styresett, antikorrupsjonsarbeid og skikkeleg utdanningspolitikk og helsepolitikk som skal liggje til grunn for kven som skal få støtte, ikkje kva for tilfeldig namn ein har på regjeringa? Det er vel ganske mange regime som kallar seg eit eller anna, men som viser seg å vere noko ganske anna. Så difor: Er det som statsråden har sagt, òg eit signal om at ein vil endre det som det har vore samling om i Noreg, at det er desse hovudprinsippa som skal liggje til grunn for kven som har rett til stønad når det gjeld utviklingsarbeid?